钦定古今图书集成/理学汇编/学行典/第030卷 > 理数钤〈兑集下〉 > 《观物胎元原数》
## 钦定古今图书集成/理学汇编/学行典/第030卷 > 理数钤〈兑集下〉 > 《观物胎元原数》

夫人之生有时，地同而吉凶异者，以所生父母不同
故也。盖源洁其流必清，本固则气必茂，理固然也。且
人之吉凶，皆胎所禀，气数已定，故有贵贱贫富寿夭
之分。《易》曰：“天地絪缊，万物化醇；男女构精，万物化生”
是也。所以用生时父母所值行年之数加之，其原出
于唐李虚中《命论》，其书有云：“妇女行年之数与气运
之数叶吉者，其年生子，为富为贵为寿；不叶吉者，为
贫为贱为夭。或有贫贱而寿，或有富贵而夭者，皆受
胎所禀已定，先辈谓其拟议太过，及加此于数中考
占果不爽毫发”，然则占人之吉凶，亦不外于此矣。